กรมส่งเสริมการค้าระหว่างประเทศ ปรับกลยุทธ์การทำงานรับมือโควิด-19 ปรับแผนจัดงานแสดงสินค้า การเจรจาธุรกิจออนไลน์
กรมส่งเสริมการค้าระหว่างประเทศ ปรับกลยุทธ์การทำงานรับมือโควิด-19 ปรับแผนจัดงานแสดงสินค้า การเจรจาธุรกิจออนไลน์ นายสมเด็จ สุสมบูรณ์ อธิบดีกรมส่งเสริมการค้าระหว่างประเทศ เปิดเผยว่า กรมฯ ได้ปรับแผนการดำเนินงานให้เหมาะกับสถานการณ์การระบาดของไวรัสโควิด-19 เช่น การจัดงานแสดงสินค้าไทยในต่างประเทศ การเข้าร่วมงานแสดงสินค้านานาชาติในต่างประเทศ การจัดคณะผู้แทนการค้าและสร้างเครือข่าย รวมถึงการจัดกิจกรรมส่งเสริมการขายต่างๆ โดยได้ทำการปรับแผนจัดกิจกรรมโดยใช้วิธีการจัดงานแสดงสินค้าในรูปแบบ Online Exhibition แทนซึ่งเป็นกิจกรรมที่เพิ่มการส่งออกในรูปแบบใหม่ๆ สามารถรองรับปัญหาการไม่สามารถเดินทางมาพบกันแบบ Face to Face ได้ กรมฯ ได้นำร่องโครงการงานแสดงศักยภาพอุตสาหกรรมดิจิทัลคอนเทนต์ และจับคู่เจรจาธุรกิจผ่านช่องทางออนไลน์ โดยรูปแบบการทำงานจะจัดทำเว็บไซต์งานแสดงอุตสาหกรรมดิจิทัลคอนเทนต์ไทยให้เป็นสื่อกลางในการเจรจาการค้าผ่านสื่อออนไลน์ ระหว่างผู้ประกอบการไทยและผู้ประกอบการต่างชาติ กำหนดกิจกรรมเจรจาธุรกิจในรูปแบบออนไลน์เสมือนมาในงานแสดงสินค้า โดยจะจัดระยะเวลา 3 วัน ในช่วงเดือนพฤษภาคม 2563 และจะขยายไปสู่สินค้าประเภทอื่นๆ ในช่วงตั้งแต่เดือนพฤษภาคมถึงสิงหาคม 2563 ส่วนงานแสดงสินค้าค้าอาหาร THAIFEX-Anuga Asia ได้เลื่อนไปจัดวันที่ 22-26 กันยายน 2563 ณ อิมแพค เมืองทองธานีแทน สำหรับด้านการจัดกิจกรรมอบรม สัมมนา ได้ปรับเปลี่ยนเป็นการอบรมผ่านทางออนไลน์มากขึ้น ในส่วนของสำนักงานส่งเสริมการค้าในต่างประเทศ (สคต.) ที่ประจำอยู่ในประเทศต่างๆ จะมีการจัดสัมมนาเพื่อให้ความรู้แก่ผู้ที่สนใจผ่านช่องทางออนไลน์มากขึ้นเช่นเดียวกัน